Բոլոր այս շինութիւններու հեղինակ Կարապետ Պալեանի շիրմաքարին պատահական յայտնութիւնով յայտնի դարձաւ թէ շատ շատերու կողքին կորսուեր է նաեւ այս բազմավաստակ արուեստագէտի գերեզմանն ալ։ Մինչդեռ Պալեաններու ամենահմուտ ուսումնասիրողներէն Բարս Թուղլաճըի նշումներուն համաձայն Կարապետ Պալեան թաղուած էր Պէշիկթաշի Հայոց գերեզմանատան մէջ։ «Պալեան Ընտանիք» անուն ծաւալուն ուսումնասիրութեան անգլերէն տարբերակին մէջ այս տեղեկութեան կողքին կը հանդիպինք շիրմաքարի լուսանկարին, որ 1958-ին նկարահանուած է մանրանկարիչ Պերճ Էրզիեանի կողմէ։ Թուղլաճը այս նկարը հրատարակելէն ետք կը նշէ որ տապանաքարերը կորած են։